Λαζάνια με μελιτζάνες, ντομάτα και φρέσκια μυζήθρα
Αυτά είναι τα καλύτερα λαζάνια με λαχανικά που έφαγες ποτέ. Με μελιτζάνες, μυζήθρα και γραβιέρα.
400 γρ. λαζάνια (τα λαζάνια «νέας γενιάς» αναγράφουν ότι είναι προβρασμένα, έτσι μαλακώνουν κατά το ψήσιμο), 800 γρ. μελιτζάνες φλάσκες, κομμένες σε ροδέλες πάχους περίπου 1 εκ., 300 γρ. νωπή μυζήθρα ή ανθότυρο, χοντροθρυμματισμένα, 150 γρ. παρμεζάνα, τριμμένη, 200 γρ. γραβιέρα, χοντροτριμμένη, 2 αυγά, 1 κιλό ώριμες ντομάτες, τριμμένες (με το ζουμί τους), 1 κουτ. γλυκού ζάχαρη καστανή, 1 κουτ. γλυκού ρίγανη ξερή, τριμμένη, 100 ml ελαιόλαδο, αλάτι, φρεσκοτριμμένο πιπέρι, τα φύλλα από 1/2 μάτσο φρέσκο βασιλικό ή δυόσμο, χοντροκομμένα
Για τις λαζάνια με μελιτζάνες, ντομάτα και φρέσκια μυζήθρα ξεκινάμε και βάζουμε τις μελιτζάνες σε σουρωτήρι, τις αλατίζουμε και τις αφήνουμε για 1 ώρα να ξεπικρίσουν.Τις ξεπλένουμε, τις στραγγίζουμε και τις σκουπίζουμε ελαφρώς με χαρτί κουζίνας.Προθερμαίνουμε το φούρνο στους 200° C και στρώνουμε τη λαμαρίνα του φούρνου με λαδόκολλα.Απλώνουμε στο ταψί τις ροδέλες μελιτζάνας, τις αλείφουμε με 40 ml από το ελαιόλαδο, αλατοπιπερώνουμε και ψήνουμε για περίπου 20 - 25 λεπτά, μέχρι να μαλακώσουν.Παράλληλα σε μια μέτρια κατσαρόλα ρίχνουμε 40 ml από το ελαιόλαδο, τις ντομάτες, τη ζάχαρη, τη ρίγανη και αλατοπίπερο και μαγειρεύουμε σε μέτρια φωτιά για περίπου 8 - 10 λεπτά, μέχρι να «δέσει» ελαφρώς η σάλτσα.Αποσύρουμε και αφήνουμε στην άκρη.Σε ένα μπολ λιώνουμε με κουτάλι τη μυζήθρα και την ανακατεύουμε με τα αυγά και αλατοπίπερο.Δεν χρειάζεται να γίνει πολύ λείο.Προθερμαίνουμε το φούρνο στους 170° C.Λαδώνουμε το ταψί με το υπόλοιπο ελαιόλαδο και απλώνουμε στον πυθμένα 1 - 2 κουτ. σούπας από τη σάλτσα ντομάτας.Στρώνουμε μία στρώση λαζάνια, έτσι ώστε να καλύψουμε όλη την επιφάνεια του πυθμένα, και από πάνω σκορπίζουμε ομοιόμορφα το 1/3 από το μείγμα της μυζήθρας.Απλώνουμε τις μισές μελιτζάνες, τη μισή ποσότητα βασιλικού, το 1/3 από την παρμεζάνα και τη γραβιέρα και καλύπτουμε με το 1/3 της ποσότητας της σάλτσας ντομάτας.Επαναλαμβάνουμε τη διαδικασία και στο τέλος απλώνουμε μία στρώση λαζάνια, το υπόλοιπο μείγμα μυζήθρας, τα υπόλοιπα τυριά και καλύπτουμε την επιφάνεια με τη σάλτσα ντομάτας.Kαλύπτουμε με αλουμινόχαρτο και ψήνουμε για 30 λεπτά, μέχρι να μαλακώσουν τα ζυμαρικά.Αφαιρούμε το αλουμινόχαρτο (προσεκτικά να μην καούμε) και ψήνουμε για άλλα 10 λεπτά, μέχρι να χρυσίσει στην επιφάνεια.Ξεφουρνίζουμε, αφήνουμε για περίπου 15 λεπτά να «σταθεί» και σερβίρουμε.
Μελιτζάνες,Ντομάτα,Χορτοφαγικά